text: Så kan du handle løs alle ugens syv dage
  02 september 2012 kl. 10.59
  Fra i dag har de fleste dagligvarebutikker i de store kæder åbent hver dag, da de tyvstarter på livet uden lukkeloven, der forsvinder fra den 1. oktober. Det betyder søndagshandel i de fleste mindre byer og butikscentre, mens bycentrenes strøgforretninger ikke vil udnytte de nye muligheder.
  Detailhandelsekspert Bruno Christensen vurderer, at kampen om kunderne vil skærpes.
  Danskerne spiser nemlig ikke mere mad, selvom butikkerne holder længere åbent.
  - Åbne butikker om søndagen kommer ikke til at udvide forbruget. Det kommer til at flytte markedsandele fra dem, der i dag kan holde åbent, til dem, der i dag er tvunget til at holde lukket, siger direktør Bruno Christensen fra analysebureauet Detailhandels Promotion.
  
  De nye regler
  Fra 1. oktober bliver lukketidsreglerne ophævet på nær helligdage, grundlovsdag, juleaftensdag og efter kl. 15 nytårsaftensdag.
  Det betyder, at alle butikker frit kan holde åbent alle søndage.
  I dag er det kun butikker med en omsætning på under 32,2 mio. kr., der må holde åbent hver søndag.
  De større butikker har hidtil kunne holde åbent 30 søndage om året. Og det er ved at bruge af disse søndage i hele september, at forretningerne nu kan tyvstarte på de nye tider.
  